**DEDDF GWASANAETHAU CYMDEITHASOL A LLESIANT (CYMRU) 2014**

**GWEITHGAREDD**

## Gorchmynion Amddiffyn a Chynorthwyo Oedolion

## Paratoi a dadansoddiad anghenion dysgu

Canlyniad dysgu trosfwaol y modiwl hwn fydd **galluogi swyddogion awdurdodedig a swyddogion cyfreithiol i weithredu’n gyfreithlon ac yn ysbryd y Ddeddf Gwasanaethau Cymdeithasol a Llesiant (Cymru) i ddefnyddio gorchmynion amddiffyn a chynorthwyo oedolion er lles oedolion mewn perygl yng Nghymru**.

Y canlyniadau dysgu penodol ydy:

* Seilio’r defnydd o orchmynion amddiffyn a chynorthwyo oedolion ar amcanion ac egwyddorion y Ddeddf
* Datblygu hinsawdd o arferion moesegol, arbenigol i gynorthwyo’r defnydd o orchmynion amddiffyn a chynorthwyo oedolion
* Sicrhau dealltwriaeth gadarn a thrylwyr o’r gyfraith a chyfarwyddyd
* Sicrhau cyfrifoldeb unigolion dros wneud penderfyniadau yng nghyd-destun cymorth priodol
* Datblygu dull cyson o fynd ati i weithredu gorchmynion amddiffyn a chynorthwyo oedolion ar draws Cymru
* Datblygu hyder a chymhwysedd yn y maes ymarfer hwn ac anghenion cymorth ychwanegol fel gall ymarferwyr barhau i ddatblygu eu harferion.

Mae’r modiwl hwn yn adeiladu ar arbenigedd sydd eisoes yn bodoli. Bydd swyddogion awdurdodedig yn ymarferwyr profiadol, ac yn debygol o fod yn weithwyr cymdeithasol neu'n gweithio'n agos â gwaith cymdeithasol, ac yn gyfarwydd â'r canlynol:

* **Côd Ymarfer Proffesiynol Gofal Cymdeithasol** (Cyngor Gofal Cymru, 2015) – mae hyn yn cynnwys: Hyrwyddo llesiant, llais a rheolaeth unigolion a gofalwyr tra'n eu cynorthwyo i’w cadw eu hunain yn ddiogel
* **Safonau Galwedigaethol Cenedlaethol Gwaith Cymdeithasol** (Cyngor Gofal Cymru, diwygiwyd 2011) – mae hyn yn cynnwys Safon 13, Ymchwilio i niwed neu gamdriniaeth:

*Mae’r safon hwn ar gyfer gweithwyr cymdeithasol sy’n gweithio gydag unigolion, teuluoedd, gofalwyr, grwpiau a chymunedau. Mae ymchwilio i niwed neu gamdriniaeth yn waith cymhleth ac ymdrechgar a’r hyn sy’n ganolog i’r gwaith ydy diogelu oedolyn, person ifanc neu blentyn sy’n agored i niwed. Mae’n golygu gweithio’n agos gyda disgyblaethau eraill ac asiantaethau eraill; defnyddio pendantrwydd proffesiynol mewn sefyllfaoedd lle mae gelyniaeth amlwg neu elyniaeth gudd; gwneud penderfyniadau anodd a datblygu opsiynau ar gyfer gweithredu a allai olygu canlyniadau pell-gyrhaeddol. Rhaid gwneud hyn oll yng nghyd-destun sefydliad a gofynion gorfodol eraill. Mae’r safon hwn yn delio â’r agweddau hyn ac mae’n amlygu’r angen am gynnal ffocws ar y person sydd mewn perygl, beth bynnag fo’r anghenion eraill neu’r problemau eraill a allai ddod i’r golwg yn ystod y broses ymchwilio.*

Bydd angen i swyddogion awdurdodedig ac eraill sy’n defnyddio'r modiwl hyfforddi hwn fod yn gyfarwydd iawn â’r Ddeddf a’r adnoddau canlynol:

* Canllawiau *Gweithio Gyda’n Gilydd i Ddiogelu Pobl*, yn enwedig Cyfrol 4 ar orchmynion amddiffyn a chynorthwyo oedolion
* Codau ymarfer eraill a chanllawiau statudol sy’n gysylltiedig â’r Ddeddf
* Adnoddau dysgu’r Hyb Gwybodaeth a Dysgu ar y Ddeddf, yn enwedig ar ddiogelu ac eiriolaeth.

Cyn cychwyn ar y modiwl, os gwelwch yn dda, wnewch chi wneud y canlynol:

* Ystyried eich gwybodaeth, sgiliau a gwerthoedd presennol, a'r rheswm pam eich bod yn dymuno bod yn swyddog awdurdodedig
* Darllen camau'r broses o weithredu fel swyddog awdurdodedig
* Cwblhau'r dadansoddiad anghenion dysgu (isod).

Edrychwch ar y meysydd dysgu isod ac ystyriwch pa mor alluog ydy’ch arferion ymhob maes, yn seiliedig ar eich gwybodaeth, eich sgiliau a’ch profiad.

Rhowch sgôr i’ch hunan o 1 (isel iawn) i 5 (uchel iawn) – gwnewch nodiadau yn yr adran sylwadau i grynhoi’r rheswm dros roi’r sgôr hwn i chi eich hunan.

| **Maes dysgu, yn seiliedig ar y gyfraith a chyfarwyddyd** | **1****Isel iawn** | **2** | **3** | **4** | **5****Uchel iawn** | **Sylwadau ar yr anghenion dysgu** |
| --- | --- | --- | --- | --- | --- | --- |
| *Gwybodaeth: Rwyf yn deall y fframwaith cyfreithiol sydd rhaid i orchymyn amddiffyn a chynorthwyo oedolion weithredu ynddo* |  |  |  |  |  |  |
| *Gwybodaeth: Rwyf yn deall goblygiadau hawliau dynol gorchymyn amddiffyn a chynorthwyo oedolion gan gynnwys y rhai hynny sy’n codi o Ddeddf Hawliau Dynol 1998, Deddf Cydraddoldeb 2010 a’r angen i barchu amrywiaeth*  |  |  |  |  |  |  |
| *Gwybodaeth: Mae gen i lefel uchel o ddealltwriaeth o gyd-destun camdriniaeth, sefyllfaoedd camdriniol ac esgeulustod*  |  |  |  |  |  |  |
| *Gwybodaeth: Rwyf yn gyfarwydd ag ymchwil a thystiolaeth am orfodaeth a rheolaeth, a’u heffaith* |  |  |  |  |  |  |
| *Gwybodaeth: Mae gen i ddealltwriaeth drylwyr o ddarpariaethau Deddf Galluedd Meddyliol 2005* |  |  |  |  |  |  |
| *Gwybodaeth: Mae gen i wybodaeth am yr ystod o adnoddau sydd ar gael o fewn rhwydweithiau anffurfiol, o fewn y gymuned ehangach a thrwy ddarpariaeth ffurfiol y gwasanaeth, ar gyfer cynorthwyo oedolion mewn perygl* |  |  |  |  |  |  |
| *Sgiliau a phrofiad: Gallaf gyfathrebu gyda phobl a datblygu perthynas gyda nhw mewn sefyllfaoedd amrywiol a heriol er mwyn eu hymglymu’n llawn*  |  |  |  |  |  |  |
| *Sgiliau a phrofiad: Rwyf yn gweithio’n adeiladol gydag asiantaethau eraill i gyflawni canlyniadau* |  |  |  |  |  |  |
| *Sgiliau a phrofiad: Rwyf yn gweithio’n adeiladol gydag eiriolwyr i gyflawni canlyniadau* |  |  |  |  |  |  |
| *Sgiliau a phrofiad: Gallaf asesu risg a gweithredu i leihau neu reoli hyn fel bo’n briodol* |  |  |  |  |  |  |
| *Sgiliau a phrofiad: Gallaf gywain gwybodaeth, ei dadansoddi a’i hystyried yn feirniadol, barnu ac arddangos fy natrysiadau*  |  |  |  |  |  |  |
| *Ymddygiad: Rwyf yn ystyried hawliau dynol yn fy holl waith* |  |  |  |  |  |  |
| *Ymddygiad: Rwyf yn dysgu a datblygu yn barhaus i wella fy ngwaith* |  |  |  |  |  |  |
| *Ymddygiad: Rwyf yn ystyried fy ngwaith a cheisio cymorth pan fydd angen hyn arna i* |  |  |  |  |  |  |
| *Ymddygiad: Rwyf yn berson pendant ac yn defnyddio fy arbenigedd i hyrwyddo llesiant* |  |  |  |  |  |  |
| *Ymddygiad: Rwyf yn cynnal fy arferion proffesiynol a fy moeseg ac yn herio unigolion ac asiantaethau yn briodol* |  |  |  |  |  |  |